钦定古今图书集成/理学汇编/学行典/第185卷 > 崔衍
## 钦定古今图书集成/理学汇编/学行典/第185卷 > 崔衍

按《旧唐书孝友传》：“崔衍，左丞伦之子。继母李氏不慈
于衍，衍时为富平尉。伦使于吐蕃，久方归，李氏衣敝
衣以见伦，伦问其故，李氏称：‘自伦使于蕃中，衍不给
衣食。伦大怒，召衍责诟，命仆隶拉于地，袒其背，将鞭
之，衍涕泣，终不自陈。伦弟殷闻之趋往，以身蔽衍，杖
不得下，因大言曰：‘衍每月俸钱皆送嫂处，殷所具知，
何忍乃言衍不给衣食’’。”伦怒乃解，由是伦遂不听李
氏之谮。及伦卒，衍事李益谨。李氏所生子郃郃，每多
取子母钱，使其主以契书征负于衍，衍岁为偿之，故
衍官至江州刺史，而妻子衣食无所馀。后历苏、虢二
州刺史。虢居陜、华二州之闲，而税重数倍。其青苗钱，
华、陕之郊亩出十有八，而虢之郊每征十之七。衍乃
上其事。时裴延龄领度支，方务聚敛，乃绐衍，以前后
刺史无言者。衍又上陈人困，曰：“臣所治多是山田，且
当邮传冲要，属岁不号，颇甚流离。旧额赋租，特望蠲
减。臣伏见比来诸郡论百姓闲事，患在长吏因循，不
为申请，不诣实，不患朝廷不矜放。有以不言受谴者，
未有言而获罪者。陛下拔臣牧大郡，委臣抚疲民，臣
所以不敢顾望，苟求自安，敢罄狂瞽，上干圣览。”帝以
衍词理切直，乃特敕度支令减虢州青苗钱。迁宣歙
池观察使，政务简便，人颇怀之。其所择从事，多得名
流。时有位者，待宾僚率轻傲，衍独加礼敬，幕中之士，
后多显达。贞元中，天下好进奉，以结主恩，征求聚敛，
州郡耗竭，韦皋、刘赞、裴肃为之首。赞死而衍代其位。
衍虽不能骤革其弊，居宣州十年，颇勤俭，府库盈溢。
及穆赞代衍，宣州岁馑，遂以钱四十二万贯代百姓
税，故宣州人不至流散。贞元二十一年，诏加工部尚
书。